32006D0517
L 201/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 19 юли 2006 година
за признаване по принцип на пълнотата на досиетата, представени за подробен преглед, с оглед на евентуалното включване на метафлумизона в приложение I към Директива 91/414/ЕИО на Съвета
(нотифицирано под номер C(2006) 3238)
(текст от значение за ЕИП)
(2006/517/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално, член 6, параграф 3 от нея,
като има предвид, че:
(1)
Директива 91/414/ЕИО предвижда разработването на списък на Общността с наименования на активни вещества, разрешени за включване в продукти за растителна защита.
(2)
На 29 март 2005 г. пред органите на Обединеното кралство беше представено от концерна BASF Agro S.A.S. досие на активното вещество метафлумизон с молба това вещество да получи разрешение за включване в приложение I към Директива 91/414/ЕИО.
(3)
Органите на Обединеното кралство уведомиха Комисията, че след предварителна проверка досието за въпросното активно вещество удовлетворява изискванията за данните и информацията, определени в приложение II към Директива 91/414/ЕИО. Представеното досие, освен това, удовлетворява изискванията за данните и информацията, определени в приложение III към Директива 91/414/ЕИО, по отношение на един продукт за растителна защита, съдържащ въпросното активно вещество. В съответствие с член 6, параграф 2 от Директива 91/414/ЕИО, досието беше представено впоследствие от заявителя на Комисията и останалите държави-членки и беше препратено до Постоянния комитет по хранителната верига и здравето на животните.
(4)
С настоящото решение следва да бъде официално потвърдено на общностно равнище, че досието удовлетворява по принцип изискванията относно данните и информацията, предвидена в приложение II, и, поне един продукт за растителна защита, съдържащ активното вещество, в приложение III към Директива 91/414/ЕИО.
(5)
Настоящото решение не препятства правото на Комисията да изисква от заявителя да представи допълнителни данни или информация, за да бъдат изяснени определени пунктове от досието.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Без да се засяга член 6, параграф 4 от Директива 91/414/ЕИО досието относно активното вещество, определено в приложението към настоящото решение, което беше представено в Комисията и пред държавите-членки с оглед на получаване на разрешително за включване на това вещество в приложение I към посочената директива, удовлетворява по принцип изискванията за данните и информацията, отбелязани в приложение II към посочената директива.
Досието удовлетворява също така изискванията за данните и информацията, определени в приложение III към посочената директива по отношение на един продукт за растителна защита, съдържащ активното вещество, като се отчитат предложените употреби.
Член 2
Държавата-членка докладчик извършва подробния преглед за въпросното досие и да докладва относно заключенията от този преглед, които да бъдат придружени от евентуални препоръки относно включване или невключване на засегнатото активно вещество в приложение I към Директива 91/414/ЕИО и всички свързани с това условия във възможно най-кратки срокове и най-късно в рамката на период от една година от датата на публикуване на настоящото решение в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 19 юли 2006 година.